Milí spoluobčania,

čas beží neúprosne a my opäť stojíme na prahu nového roka s nádejou, že bude lepší a krajší ako rok predchádzajúci, ktorý sa práve skončil. Pre niekoho to bol rok šťastný, pre iného možno menej úspešný.

V roku 2020 sa chceme zamerať na skrášľovanie našej obce, aby sme oživili a podporili cestovný ruch v našej obci, a tak prispeli k spríjemneniu pobytu návštevníkov našej obce ako i samotných občanov.

Samozrejme začiatok roka je aj obdobie bilancovania toho predchádzajúceho roka. Predchádzajúci rok priniesol, aj záporné, či menej vydarené projekty. Preto je dobre sa z času na čas pozastaviť - obzrieť sa. Poučiť sa na chybách, ktoré sme urobili a vyvarovať sa im. Prajme si, aby sme svoje chyby v prvom rade dokázali včas rozpoznať, a mali chuť ich spolu odstraňovať. Potom môžeme smelo pozerať do budúcnosti a veriť, že nadchádzajúci rok bude rokom krajším, milším a určite aj plnohodnotnejším ako ten predchádzajúci.

 Želám Vám všetkým spoluobčanom, chatárom a chalupárom, ako aj hosťom našej obce aby ste v roku 2020 stretávali len milých a usmievavých ľudí, aby ste pocítili lásku svojho okolia a necítili sa nikdy osamelými a opustenými. Aby sme aj v roku 2020 zaznamenali nové priateľstvá a nezištné činy pre lepší život občana v našej obci, ale hlavne aby ste vo svojej obci našli svoj naozajstný domov, kde možno spokojne a plnohodnotne žiť.  
 To Vám z celého srdca vinšujem v Novom roku 2020

starosta obce.